PSD va obţine după redistribuire, potrivit propriilor calcule, 4 mandate peste 50% din numărul total al parlamentarilor, astfel că social-democraţii vor avea majoritatea, ei urmând să îl susţină pe liderul ALDE Călin Popescu Tăriceanu în continuare la şefia Senatului, au declarat surse din conducerea partidului.

Conform surselor citate de news.ro, Paridul Social Democrat ar urma să obţină la redistribuire patru mandate peste 50%, formând astfel majoritatea pe care Constituția o indică explicit drept condiție pentru ca președintele să numească premierul din rândul partidului care a câștigat alegerile cu 50 la sută plus unu din mandate.

Aceştia îl susţin în continuare pe Călin Popescu Tăriceanu la conducerea Senatului, liderii PSD urmând sa aibă în cursul zilei de luni o întâlnire cu liderii ALDE, au precizat aceleaşi surse.

Deşi va avea majoritatea în Parlament, PSD rămâne deschis unei posibile colaborări cu UDMR la guvernare, au mai spus surse din conducerea partidului.

La ora transmiterii acestei ştiri, la sediul central al partidului din Kiseleff se află doar secretarul general Marian Neacşu, însă după prânz ar urma să sosească şi ceilalţi lideri ai PSD.

Biroul Electoral Central a anunţat, luni dimineaţă, la ora 10.00, după centralizarea a 68,77% din procesele verbale, că în urma alegerilor parlamentare de duminică PSD a obţinut 45,25% din voturi, PNL - 20,32%, USR - 9,32%, UDMR - 6,22% din voturi, ALDE - 6,05%, iar PMP - 5,51%, la Senat

La Camera Deputaţilor, scorurile sunt: PSD - 45,09%, PNL - 19,96%, USR - 9,26%, UDMR - 6,15%, ALDE - 5,62% şi PMP - 5,22%.